Megollo Lercâ

Domeñego Lercâ dito Megollo (it: Megollo Lercari), mercante, pirata e condutê zeneize (XIII - XIV sec.). 
Personaggio foscia lezendaio (no se sa de seguo quæ o foise tra i tanti Menneghi e Menegolli Lercæ che gh'en stæti) protagonista de l'istoia da fondaçion do fondego zeneize in Trebisonda.

Contesto storrego
Un Megollo Lercâ o viveiva effettivamente a Zena inti primmi dexenni do Trexento, eserçitando a mercatua (e a pirataia ascì) a Peja, a Trebizonda e into Mâ Neigro, tutti elementi che rendan credibile a so stoia. Sciu de lê e notiççie en scarsciscime, tanto che, pe longo tempo, i fæti a l'origine da so perduante famma en stæti erroneamente allugæ into 1380, vegnindo ciu votte missi seriamente in dubbio da-i storreghi.

Questi en notti graçie a-o conto fæto squæxi doi secoli doppo da-o Bærtomê de Senarga, cançelê e annalista ófiçiâ do Comun de Zena, inte 'na lettiaA lettia do Senarga conservâ inta biblioteca de França inviâ a l'umanista napolitan Zane Pontan. A so narraçion, de seguo fondâ in sce 'na tradiçion ben notta a-i zeneixi de l'eppoca, a no fornisce arcuña indicaçion in sce l'anno in to quæ se desgugette l'impreiza do Lercâ, ni in base a-i pochi dæti disponibili l'è poscibile identificâ con segueçça o Lercâ a l'interno de l'ampio consciortî di Lercæ, grande famiggia guerfa, ligâ a-a França e a-i Anxò. Tutta una serie de indiççi, tuttavia, a l'induxe a retegnî che i fæti di quæ se reize protagonista o Lercâ se seggian desgugeiti fra o 1314 e o 1316. Pe quante resguarda l'origine familiâ (comme suggerio da-o Descimon Atti della Soc. ligure di storia patria, XIII (1879), pp. 495-536), pâ probabile ch'o foise figgio de un Gioffrè, visciúo inta segonda meitæ do Duxento.

Ancon adolescente, segondo un costumme assæ diffuzo inte primme famigge de l'aristocraçía çittadiña, o fu inviao da-o poæ a Peia, l'importante empoio zeneize insce o Bosforo, pe impratichîse da mercatua. Chì o se tratègne di anni, pe trasfeise succescivamente a Trebizonda.

A çittæ, za cappolœugo de l'antiga provinça bizantiña da Cádéa, da-o XII seccolo a l'ea vegnua sede de un prinçipato feüdâ aotonnomo che into 1204, contemporaniamente a-a cheita de Costantinoppoli a prœuvo a-a IV croxâ, o vègne conquistao da Alescio e Davide Comnen, nevi de Andronego I, l'impiao amaççao into 1185; impadroniise de Trebizonda, i doi assonsan, insemme co-o tittolo impeiâ, quello de "gren Comnen", dando vitta a un stato indipendente. Importante empoio commerçiâ, ponto de partença de uña de prinçipæ vie caravanêe verso a Transcaocaxia, a Perscia e a Ciña, Trebizonda a l'ea stæta pe longo tempo un di porti bizantin ciu frequentæ da-i mercanti mussurmen; questa a trava di noteivi guaagni, otra che da-o commerçio de tranxito, da-e merçe locæ de esportaçion (fra e quæ e niççœue rapresenton a longo a voxe prinçipâ do commerçio verso l'Itallia). A presença commerçiâ italiaña a Trebizonda a se feççe conscistente insci-ô finî do Duxento, doppo che a destruçion de Bagdad (1259) e a cheita de San Zane d'Acri (1291) stramuon e vie commerçiæ tra Ocidente e Oriente da-a costa sciriaña a-o Mâ Neigro. Zeneixi e Veneçien s'impegnon attivamente, inti dexenni succescivi, a fondâ de colonnie e di insediamenti longo tutte e coste ponteghe.

A Trebizonda una colonia zeneize a l'è attestâ into 1291; questa a l'ótègne da-i "gren Comnen", primma do finî do seccolo, l'assegnaçion de un sestê e di privilegi fiscæ e giurisdiçionæ analoghi a quelli godii da di atri scimmili insediamenti. I rapporti tra Zena e l'Impeo trapezuntin se deteiôan into 1304, pe una controverscia tra i mercanti liguri e l'imperatô Alescio II in tema de daççi duganæ. In çittæ scciuppon di dezordini e o sestê zeneize o subì gravi danni, ma poco doppo fu razonto un accordio e i Zeneixi ótègnan a concescion do scito fortificao de Lioncastron, presso Trebizonda, donde se stabilin. A fu una tregoa de breve duâ perché into 1313, a prœuvo a di atacchi a de nave trapezuntiñe da parte di corsæ zeneixi, Alescio II o strenzette alliança co-o segnô de Scinope, Ghazi Çelebi, organizzando una flotta comuña pe attaccâ Caffa e i possedimenti zeneixi de Crimea. O quartê de Lioncastron o fu devastao, ma a rescistença oposta da-i Zeneixi a Cafà e i corpi inferti da-e so nave a-o commerçio trapezuntin convinsettan a-a fin Alescio II a chinâ a patti; coscì o 26 ott. 1314 vègnan stipulæ de nœuve convençioin con Zena che confermon tutte e precedenti concescioin e riconobban a-i Zeneixi, in lœugo de Lioncastron, un scito a l'interno de Trebizonda, rente a-a darsena.

A lezendia do Gran Megollo
miniatura|sinistra|"O vegio prexonê o prezenta o vazo pin de naxi e uege a l'impiatô de Trebizonda", particolâ do baçî d'argento atribuio a  Antogno de Castro, 1565
L'è in questa ócaxon c'ha da êse alugao l'epizoddio ligao a-o Lercâ, nonostante di storichi reçenti S. Karpov, L'Impero di Trebisonda, Venezia, Genova e Roma (1204-1461), Romma 1986, p. 149. n'aggian misso seriamente in dubbio a veidiçitæ. Segondo o conto fæto da-o Senarga, o Lercâ, doppo d'esise stabilio a Trebizonda, o vègne fito persoña de fiduccia de Alescio II: fæto no imposcibile visto che into 1292 l'amministraçion da Çecca a l'ea gestia da-o zeneize Nichiozo Doia.

Attiaose e gioxie di cortexen greghi, o Lercâ o fu pezantemente insurtao, into corso de una partia a scacchi, da un çerto Andronego, un zoeno e avvenente favoio; no avendo ótegnúo sodisfaçion da l'impiâtô pe l'ofeiza subia, o s'allontanò furibondo da Trebizonda, zuando vendetta. Rentrao a Zena, co l'agiutto de tutta a famiggia Lercæa e co-o permisso do Comun o l'armò doe galee e o se dirizette torna into Mâ Neigro, decizo a vendicâse de l'imperatô e di ofeize fæte a-o nomme zeneize. Con estremma feroçitæ o se lançò a l'attacco de çittæ e i villaggi costê trapezuntin, sbaraggiando in ciu ripreize e nave che l'imperatô o ghe mandava contra. A-i tanti prexonê o riservava un terribile castigo, fandoghe taggiâ, segondo un'uzança tipicamente bizantiña, o nazo e i uege, che dapœu o conservava in sarmoiia, inte di vaxi appoxiti. A vista de questi trofei, inviæ a Trebizonda tramite un vegio prexonê e i so doi figgi, a-i quæ o l'aiva risparmiao a mutilaçion, a convinçè l'impiatô a vegnî a patti co-o Lercâ e a consegnâghe o cortexan Andronîgo, caoza da so indignaçion. A-o grego, inzenoggiaose in lagreme davanti a lê, o ghe dette in caço inta faccia, ma o ghe risparmiò a vitta, dindoghe, pe scrignâlo, che i "Zeneixi mai incrudeliscian contra donne","Genoesi mai incrudeliscono contra donne" (Giustignan, "Castigatissimi annali, Genoa 1537, c. CXLVIIIv). un pezante rifeimento a-i so prezonti ligammi intimi co l'imperatô.

Alescio II, pe sdebitâse do favô riçevúo, o l'ófrì a-o Lercâ di ricchi doin, ma lê o refuò ogni cosa, sodisfæto d'avei vendicao l'onô so e di Zeneixi, e o domandò soo che l'impiatô o concedesse a-i so compatrioti un fondego dotao de ampi privilegi, co-in depento ò un'inscriçion a l'intrâ ch'a l'aregordesse a-i postei quant'ea stæto a l'origine da so fondaçion: cosa che l'imperatô prontamente o l'eseguì.

A-o de là de probabile invençioin do Senarga (in particolâ pe ço che concerne l'instituçion da colonnia zeneize a Trebizonda), a lezendia a conten tuttavia un so fondamento storego. In effetti, comme aregordao a-o prinçippio, un Megollo Lercâ o l'ea presente into Mâ Neigro inti primmi dexenni do XIV secolo e o l'è nominao inte 'n atto rogao do 9 arv. 1313, riguardante una so galea in navegaçion verso a Romania, e inte l'ottobre 1314 ascì, quand'o l'è mençunao tra i mercanti zeneixi œuvianti a Scimisso. Questo o fu de seguo quello mæximo che inti anni succescivi o se reize corpeive, con Aççelin Grillo e di atri zeneixi da Sodæa, de atti de pirataia a-i danni de l'Impeo trapezuntin stimæ, into tratao do 24 março 1316, ben 500.000 aspei, che o Comun de Zena o s'impegnava in quell'ócaxòn a indennizzâ. Otr'a ço, che a famiggia Lercæa a foise streitamente ligâ a-e fortuñe da colonia trapezuntiña l'è testimoniao da-o fæto che, inta gexa de San Eleüteio, prinçipâ scito religiozo do sestê zeneize de Trebizonda, s'attrœuva ancon a-a giornâ d'ancœu una lapide co-e insegne da famiggia, sciben ch'a se riferisce a l'edificaçion da so secrestia, into 1361.

Doppo l'epizodio ch'o-o reize çellebre, o Lercâ o se dedicò in particolâ a-o traffego do mastego, prinçipâ produçion de l'izoa de Scio, a l'eppoca dominio di Zaccaia, âtra nobbile famiggia zeneize. In tâ veste o l'è aregordao into 1318 e, ancon, into 1333 quande un carego de mastice o ghe fu sexio da-e galee di Luscignen, sovren de Çipro.

No conoscemmo a dæta da so morte.
miniatura|Un di telamoin co-o nazo moçço a l'intrâ do palaççio Lercâ Parodi de Stradda Nœuva

Megollo Lercâ inte l'arte
Pe exile che seggian e testimoniançe insce a so istoia, grande a fu comunque a nommina che, a Zena, a ne circondò a memoia. O "gran Megollo" o fu a longo aregordao comme un di ciu schillenti campioin de l'indipendença zeneize e e so geste vègnan inmortalæ da numiose œuvie d'arte: da-o belliscimo baçî d'argento ponsonao da-o portogheize Antogno de Castro into 1565, ancœu presso a Fondaçion Cini de Veneçia; a-o ciclo de affreschi do zeneize Lucco Cangiaxo into palaççio Lercâ Parodi de stradda Nœuva a Zena (ancœu via Gaibado), o quæ fronton o l'è decorao da doi telamoin sença nazo, œuvia do scurtô Taddê Carlon; a l'affresco (circa 1621-1625) de Zane Carlon inta villa do duxe Zane Batesto Lercâ (doppo di Spinoa de San Pê) a San Pê d'Æña.

 Nòtte 

 Colegaménti esterni 
 Commons, Megollo Lercari 
 Riccardo Musso, "Megollo LERCARI" Dizionario Biografico degli Italiani - Volume 64 (2005)
 Megollo Lercari, la vendetta di un genovese
 The Megollo Lercari Incident

Categorîa:Biografìe
Categorîa:Çitén da Repùbrica de Zêna